Udtalelse om Kommissionens forslag til Rådets afgørelse om Fællesskabets finansielle deltagelse i bestemte udgifter, som medlemsstaterne afholder til iværksættelse af kontrolordningen for den fælles fiskeripolitik () (96/C 18/17)

Rådet besluttede den 6. juli 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at pålægge Giuseppe Pricolo som hovedordfører at forberede ØSU's arbejde med spørgsmålet.

Det Økonomiske og Sociale Udvalg vedtog på sin 329. plenarforsamling af 25. og 26. oktober 1995, mødet den 25. oktober 1995, uden stemmer imod og 2 stemmer hverken for eller imod, følgende udtalelse.

1. Det foreliggende forslag tager sigte på at opfylde Rådets beslutning om videreførelse af Fællesskabets finansielle deltagelse i medlemsstaternes udgifter til gennemførelse af kontrolordningen for den fælles fiskeripolitik.

1.1. I forslaget fastsættes bestemmelser for Fællesskabets bidrag til udgifterne fra 1. januar 1996 til 31. december år 2000.

2. Generelle bemærkninger

2.1. ØSU støtter generelt tankegangen bag forslaget til Rådets beslutning.

2.2. ØSU har ved flere lejligheder understreget, at kontrol med fiskeriaktiviteter er et afgørende aspekt af den fælles fiskeripolitik. En effektiv, retfærdig og transparent kontrol kan forbedre overholdelsen af de gældende regler, mindske det spild, der forårsages af overfiskning, og bidrage til at fremtidssikre denne sektor af Fællesskabets økonomi.

2.3. Man bør fjerne de eksisterende mangler i kontrollen med tredjelandefartøjer, som eksporterer til EU eller lander for små fisk eller produkter, som ikke overholder de gældende sundhedsbestemmelser.

2.4. ØSU mener, at fiskerikontrolpolitikken kun kan blive en succes, hvis medlemsstaterne anvender den på en retfærdig og effektiv måde. På baggrund af de stadig eksisterende forskelle mener ØSU imidlertid, at det ønskede effektivitetsniveau kun kan nås ved at øge de kompetente EF-myndigheders beføjelser og kontrolmidler.

2.5. Der gribes i dag forskelligt ind over for overtrædelser, og medlemsstaterne bør derfor bestræbe sig på at harmonisere de anvendte sanktioner.

2.5.1. For at skabe en højere grad af retfærdighed og neutralitet mener ØSU, at kontrollen på havet gradvist bør lægges over på Fællesskabet.

2.6. ØSU erkender værdien af EF's bidrag til nogle af de udgifter, medlemsstaterne har for at opfylde deres kontrolforpligtelser og for at sikre opfyldelsen af forpligtelser af EF-interesse.

2.7. Fartøjer med stor tonnage, som er blevet lagt definitivt op, kunne udstyres passende og anvendes til overvågning. Dette ville give betydelige besparelser.

2.7.1. ØSU fremhæver imidlertid, at kontrollen kun kan forbedres og effektiviseres på EF-plan, hvis der afsættes passende finansielle ressourcer hertil. Trods en beskeden forbedring er EF's budgetmidler til kontrolaktiviteter fortsat utilstrækkelige og er helt klart ude af trit med de beløb, som nogle af vore konkurrenter anvender til samme formål.

2.8. Den nye kontrolordning for den fælles fiskeripolitik, der er fastsat i forordning (EØF) nr. 2847/93, omfatter nye forpligtelser for medlemsstaterne og omfatter også strukturer og markeder, middelhavsfiskeri og EF-fartøjers fiskeri i både tredjelandefarvande og i internationalt farvand.

2.8.1. Selv om budgettet er blevet øget, vil det være vanskeligt at nå de tilstræbte mål fuldt ud, især når man betænker den nylige udvidelse af EU og det forhold, at 2 millioner ECU af det årlige budget til finansiering af bestemte kontroludgifter i medlemsstaterne er blevet øremærket til at opfylde Rådets forpligtelser over for en medlemsstat.

2.8.2. For at sætte medlemsstaterne i stand til at opfylde deres EF-forpligtelser med hensyn til kontrol og tilrettelægge de dertil hørende investeringer på et sikkert grundlag, slår ØSU til lyd for større fleksibilitet i forvaltningen af de disponible midler.

2.9. ØSU mener ikke, at den større ændring, Kommissionen har foretaget i Fællesskabets procentvise bidrag til dækning af køb af de fysiske (hav- og luftbaserede) kontrolmidler er berettiget, eftersom det netop er disse midler, der vejer tungest på medlemsstaternes budget. I nogle af dem kan denne post være helt ude af proportion.

2.9.1. ØSU så gerne, om Fællesskabets procentvise bidrag forblev det samme som i den tidligere rådsbeslutning 89/631.

2.10. Ud fra et udviklingsmæssigt synspunkt er EU ikke noget homogent fællesskab. En række områder, især dem der er omfattet af mål nr. 1, slås med forskellige former for uligevægte og vanskeligheder. Disse områder, især de stærkt fiskeriafhængige, kræver en særlig opmærksomhed fra EU's side.

2.10.1. For at få fiskerierhvervet til at acceptere kontrolforanstaltningerne må disse være retfærdige og transparente, således at ingen føler sig diskrimineret eller underlagt en strengere kontrol. EU må sørge for, at der tages passende skridt til at styrke fiskernes tillid til kontrolforanstaltningerne og til EU's indsats, der skal garantere ligebehandling for alle.

2.10.2. Uden at ville anfægte Rådets forpligtelse over for en medlemsstat (i dette tilfælde Irland) mener ØSU, at EF-budgettet bør øges med lige så meget, som der gives i ekstra støtte til Irland.

3. Særlige bemærkninger

3.1. Artikel 1, stk. 2

»Nationale myndigheder« ændres til »kompetente myndigheder«.

3.2. Artikel 1, stk. 3

Uden at ændre noget ved bemærkningerne i punkt 2.5.1 bør maksimumbeløbet forhøjes med den årlige støtte til Irland.

3.3. Artikel 4, stk. 1, litra a)

Efter »femårigt« indføjes »fremadrettet«.

3.4. Artikel 5, stk. 1

De krav, der er anført i punkt 3 i bilaget, bør omformuleres for at undgå yderligere bureaukrati.

Nogle af de anførte krav er umulige at opfylde.

Bruxelles, den 25. oktober 1995.

Carlos FERRER

Formand for

Det Økonomiske og Sociale Udvalg

() EFT nr. C 186 af 20. 7. 1995, s. 9.